En bil og en garage gik op i røg, da der natten til torsdag udbrød brand på en ejendom på Løkkensvej i Sønder Harritslev ved Hjørring. Meldingen om garagebranden kom klokken 03.20 natten til torsdag. Det lykkedes beredskabet at få slukket flammerne, før de bredte sig fra garagen til ejendommens stuehus. - Familien, der bor på ejendommen, var ude af huset og var således ikke i fare, fortæller vagtchef Mads Hessellund fra Nordjyllands Politi. Garagen og familiens bil stod dog ikke til at redde. Både garage og bil udbrændte. Der skal gennemføres tekniske undersøgelser af brandstedet senere torsdag for at fastslå årsagen til branden.

Referat:
En bil og en garage udbrændte natten til torsdag i en brand på en ejendom ved Hjørring, men det lykkedes beredskabet at forhindre branden i at brede sig til stuehuset.